Augustine dari Hippo

Augustine dari Hippo  ( ; ; 13 November 354 – 28 Ogos 430) ialah seorang ahli teologi dan ahli falsafah Kristian awal, serta uskup di Hippo Regius, yang berasal dari Thagaste di Numidia (kini Souk Ahras, Algeria). Tulisan-tulisannya memberi pengaruh yang besar terhadap perkembangan falsafah Barat dan Kristian Barat, dan beliau dianggap sebagai salah seorang Bapa Gereja terpenting dalam tradisi Gereja Latin pada Zaman Patristik. Antara karya-karya utamanya ialah The City of God, On Christian Doctrine dan Confessions.

Pada usia mudanya, Augustine tertarik kepada Manichaeisme  sebelum dipengaruhi oleh Neoplatonisme. Selepas memeluk Kristian dan dibaptiskan pada tahun 386 M atau 387 M, beliau mengembangkan pendekatan tersendiri dalam falsafah dan teologi. Pandangannya tentang dosa asal, rahmat ilahi dan kebebasan manusia, serta sumbangannya terhadap asas teori perang adil, menjadi antara unsur penting dalam pembentukan doktrin Gereja Barat.

Augustine diiktiraf sebagai seorang santo dalam Gereja Katolik, Gereja Ortodoks Timur dan gereja-gereja Lutheran dan Anglikan, dan beliau turut diiktiraf sebagai "Doktor Gereja" (Doctor of the Church) dalam tradisi Katolik. Beliau dianggap sebagai tokoh penting oleh reformis Protestan seperti Martin Luther dan John Calvin, serta mempengaruhi ahli falsafah utama seperti Immanuel Kant dan Blaise Pascal. Di Gereja Timur, beberapa ajarannya diperdebatkan, khususnya berkaitan konsep filioque, dosa asal dan takdir prapenentuan. Walaupun begitu, beliau tetap dihormati sebagai seorang santo dan mempengaruhi sebahagian ahli teologi Ortodoks Timur pada zaman kemudian.

 Kehidupan 
 Awal kehidupan dan pendidikan 

Augustine dilahirkan pada tahun 354 Masihi di municipium Thagaste dalam wilayah Rom Numidia.

Ibunya, Monica atau Monnica, ialah seorang Kristian yang taat, manakala bapanya, Patricius, ialah seorang pagan yang memeluk Kristian sebelum meninggal dunia.

Umumnya, sarjana berpendapat bahawa Augustine dan keluarganya berasal daripada etnik  Barbar, iaitu penduduk asli Afrika Utara. Keluarganya sangat berasimilasi dengan budaya Rom dan hanya bertutur bahasa Latin di rumah sebagai lambang kedudukan sosial.

Dalam karya-karyanya, Augustine mengakui beridentitikan sebagai seorang berbangsa Afrika Rom, dengan merujuk tokoh seperti Apuleius sebagai "yang paling terkenal buruk dalam kalangan kita orang Afrika", menyebut Ponticianus sebagai “orang sebangsa kita”, dan menggambarkan Faustus of Mileve sebagai "seorang lelaki Afrika".

Nama keluarganya, Aurelius, menunjukkan bahawa nenek moyang bapanya pernah menjadi hamba yang dimerdekakan oleh keluarga Aurelia dan memperoleh kewarganegaraan Rom melalui Constitutio Antoniniana pada tahun 212. Ibunya pula dipercayai berketurunan Barbar berdasarkan maklumat onomastik.

Pada usia 11 tahun Augustine dihantar bersekolah di Madaurus (kini M'Daourouch), di mana beliau mempelajari kesusasteraan Latin serta budaya dan ritual pagan.

Pengalaman awal yang membentuk pemahamannya tentang dosa berlaku apabila beliau mencuri buah pir bersama rakan-rakan. Dalam Confessions, beliau menceritakan bahawa perbuatan itu dilakukan bukan kerana lapar tetapi kerana “hal itu dilarang”.

 Kehidupan awal di Carthage 
Pada usia 17 tahun, dengan sokongan seorang dermawan bernama Romanianus, Augustine melanjutkan pengajian dalam bidang retorik di Carthage. Di sana, beliau membaca dialog Cicero bertajuk Hortensius, yang tidak lagi wujud, yang menurutnya membangkitkan minat mendalam terhadap falsafah.

Walaupun dibesarkan sebagai seorang Kristian, Augustine kemudian mengikuti ajaran Manichaeisme, sehingga menyebabkan ibunya bimbang dan berdukacita.

Beliau juga menjalani kehidupan yang hedonistik dan bergaul dengan pemuda yang bermegah-megah tentang eksploitasi seksual mereka; tekanan sosial akhirnya mendorongnya mereka-reka cerita sendiri.

 Kehidupan peribadi 
Pada usia sekitar 19 tahun, Augustine menjalin hubungan dengan seorang wanita muda di Carthage. Hubungan itu berlangsung selama lebih 15 tahun, dan mereka dikurniakan seorang anak lelaki bernama Adeodatus, yang terkenal dengan kecerdasannya.

Pada tahun 385 M, Augustine menamatkan hubungan itu untuk mengahwini seorang pewaris muda, tetapi sebelum perkahwinan berlangsung beliau memilih untuk menjalani hidup sebagai seorang Kristian sepenuhnya. Beliau akhirnya tidak berkahwin.

Walaupun kepintarannya terserlah sejak muda, Augustine tidak pernah menguasai bahasa Yunani sepenuhnya kerana guru pertamanya bersikap kasar dan sering memukul para pelajar. Beliau hanya menguasai asas bahasa itu, tetapi mencapai kemahiran tinggi dalam bahasa Latin dan kemudian menjadi pengajar retorik.

 Nota kaki 

 Rujukan 

Kategori:Ahli teologi